32004R1481
L 272/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1481/2004 НА КОМИСИЯТА
от 19 август 2004 година
за изменение на Регламент (ЕИО) № 2092/91 на Съвета относно биологичното производство на селскостопански продукти и неговото означаване върху селскостопански продукти и храни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), и по-специално член 13, второ и трето тире от него,
като има предвид, че:
(1)
След присъединяването на нови държави-членки към Европейския съюз оформлението, определено за логото на Общността с наръчника за графично оформление, определен в приложение V, част Б.4 от Регламент (ЕИО) № 2092/91, вече не съдържа всичките необходими символи и ударения за всички официални езици. Следователно трябва да се даде възможност за добавяне на друго оформление в наръчника за графично оформление.
(2)
В приложение VI, раздел В от Регламент (ЕИО) № 2092/91 се изброяват всички съставки от земеделски произход, които не са произведени по биологичен начин, но които са разрешени за използване при приготвянето на храни съгласно условията, определени в член 5 от настоящия регламент, при условие че е посочено, че на територията на Общността няма достатъчни количества от съставките, получени по метода на биологичното производство.
(3)
След като бе установено, че на територията на Общността няма в достатъчни количества опаковки, произведени по биологичен начин, приложение VI, раздел В от Регламент (ЕИО) № 2092/91 бе изменено с Регламент (ЕО) № 473/2002 на Комисията (2), за да се включат и опаковките в списъка от селскостопанските продукти за преходен период, който изтича на 1 април 2004 г.
(4)
Изглежда обаче, че наличното количество на опаковки, произведени по биологичен начин, все още е доста ограничено и е малко вероятно в бъдеще да има достатъчни количества. Следователно е необходимо да се разреши използването на опаковки, които не са произведени по метода на биологичното земеделие, без да се поставя ограничение във времето.
(5)
Следователно Регламент (ЕИО) № 2092/91 следва да бъде изменен съответно.
(6)
Мерките, предвидени в настоящия регламент, са в съответствие със становището на комитета, създаден съгласно член 14 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2092/91 се изменя, както следва:
1.
В приложение V, част Б.4, раздел 2.4 (книгопечатане) се заменя със следното:
„За надписа използвайте плътен и удебелен шрифт Frutiger или Myriad с печатни букви. Размерът на буквите трябва да се намали съгласно нормите, определени в раздел 2.6.“
2.
В приложение VI, раздел В, точка В.3 в позицията за „опаковки“ се заличава текстът „до 1 април 2004 г.“.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 август 2004 година.